text: [{"text_idx": "#000007", "text": "\u201cMutyima wa Lusalusa wa Leza Wetu\u201d"}, {"text_idx": "#000009", "text": "MU BUKATA bwa bufuku mwana washilula kudila. Ponka\u2019po inandi wabu\u0304ka. Tamba\u2019tu kubutulwa kwa mwana tulo ketumunyemanga. Ke mwifunde kushiyan\u0303anya mudidilo wa mwana. Ubwanya kuyuka bine shi mwana usaka kwamwa, kunyunywa nansha kusengwa. Nansha shi mwana udila bika, inandi poso\u2019nka amute mutyima. Kabwanyapo kusu\u0304la bisaka wandi mwana."}, {"text_idx": "#000010", "text": "2 Bantu bonso bayukile biyampe mutyima wa lusalusa wikalanga na inamwana kudi wandi mwana wa kwibutwila. Ino kudi mutyima wa lusalusa mupite onso\u200b\u2014i owa wa Yehova Leza wetu. Kubandaula ino ngikadilo miyampe kubwanya kwitufwenya kudi Yehova. Nanshi lekai bidi twisambile pa mwikadile mutyima wa lusalusa ne muswelo ulombola\u2019o Leza wetu."}, {"text_idx": "#000011", "text": "3. Le kyubwa kya Kihebelu kyalamwinwe bu \u201ckwivwanina lusa\u201d nansha bu \u201ckukwatyilwa lusa\u201d kishintulula bika?"}, {"text_idx": "#000012", "text": "3 Mu Bible, padi kukwatan\u0303ana pa bukata bwa lusalusa ne lusa. Bishima bivule bya Kihebelu ne Kingidiki bitelanga mutyima wa lusalusa. Tala, kimfwa, kyubwa kya Kihebelu ra\u00b7cham\u02b9, kishintululwanga divule bu \u201ckwivwanina lusa\u201d nansha \u201ckukwatyilwa lusa.\u201d Dibuku dimo dishintulula amba kino kyubwa ra\u00b7cham\u02b9 \u201ckiletanga mulangwe wa kwivwana lusalusa lukatampe bininge, kimfwa lolwa lotwivwananga shi tubamone bantu botusenswe nansha boba basakilwa bukwashi bwetu basusuka.\u201d Kino kishima kya Kihebelu ki\u0304telela Yehova aye mwine, kiifwene na kishima kyalamwinwe bu \u201cnda\u0301\u201d kibwanya kushintulula ne bu \u201clusalusa lwa inamwana.\u201d *\u200b\u2014Divilu 33:19; Yelemia 33:26."}, {"text_idx": "#000013", "text": "\u201cLe inabana avulaminwe wandi mwana wa nda\u0301 yandi?\u201d"}, {"text_idx": "#000015", "text": "4 Bible utelanga lusalusa lwa inabana ku wandi mwana mwanda wa kwitufundija lusalusa lwa Yehova. Mu Isaya 49:15, tutanga amba, \u201cLelo mwana-mukaji i namani avulaminwe wandi mwana wa\u0304musha amba: Nkikasokolapo lusa [ra\u00b7cham\u02b9] pa kipa kya nda yami, a? eyo, bene bano\u2019ba padi bakavulaminwa, nanshi ami nkikavulaminwapo abe, ehe.\u201d Uno muneneno utenga mutyima ulombola mubaile lusalusa lwa Yehova pa bantu bandi. Namani?"}, {"text_idx": "#000016", "text": "5 I bikomo kulanga amba inamwana ubwanya kwilwa kwamisha ne kulela wandi mwana ukyamwa. Mwana wa lukeke kadipo na bukomo, o mwanda usakilwanga kutebwa mutyima ne kuswedibwa na inandi dyuba ne bufuku. Ino i kya bulanda, mwanda twivwananga myanda ya bambutwile basu\u0304la babo bana, nakampata mu ano \u201cmafuku a mfulo\u201d mubudilwe \u201ckisanso kya bu muntu.\u201d (2 Temote 3:1, 3) Ino Yehova unena amba, \u201cEyo, . . . nanshi ami nkikavulaminwapo abe, ehe.\u201d Lusalusa lwa Yehova ku bengidi bandi kelukankalwangapo. I lupite kulampe lusalusa lotubwanya kufwatakanya\u200b\u2014nakampata lolwa lulombola inabana kudi wandi mwana wa lukeke. Kekudipo kya kutulumuka shi muntu umo ushintulula myanda ya mu Bible unena pa Isaya 49:15 amba: \u201cUno i muneneno ulombola buswe bwa Leza mu Kipwanino Kikulu.\u201d"}, {"text_idx": "#000017", "text": "6. Bantu bavule ba kubulwa kubwaninina bamonanga namani mutyima wa lusalusa, ino Yehova witukulupija bika?"}, {"text_idx": "#000018", "text": "6 Le mutyima wa lusalusa i buko\u0304keko\u0304ke? Bantu bavule badi na uno mumweno. Kimfwa Seneca filozofe mwine Loma, wa mu kitatyi kya\u0304di Yesu pano pa ntanda wa\u0304di shayuka mutumbe mu Loma, wa\u0304di ufundija amba \u201clusalusa i buko\u0304keko\u0304ke bwa mu n\u0303eni.\u201d Seneca wa\u0304di unenena Bashitoika, bafilozofe basenswe ku\u0304ba talala kupela kulombola mowiivwanina. Seneca unena amba muntu wa n\u0303eni ubwanya padi kukwasha boba basusuka ino kafwaninwe kwivwana lusa, mwanda shi evwane lusa ubwanya kubulwa ndoe ya mutyima. Ino milangwe ya kwisakila ibwanya kulengeja muntu aleke kwikala na mutyima wa lusalusa. Ino Yehova kadipo uno muswelo! Yehova witukulupija mu Kinenwa kyandi amba \u201ci muyule kisanso kya ku mutyima kadi wa lusa.\u201d (Yakoba 5:11) Monka motusa kwikimwena, lusalusa ke ngikadilopo ya buko\u0304keko\u0304ke ino i ngikadilo mikomo, kadi ya kamweno. Tutalei mulombwelanga\u2019yo Yehova byadi mbutwile."}, {"text_idx": "#000019", "text": "Pa\u0304lombwele Yehova Lusalusa ku Muzo"}, {"text_idx": "#000020", "text": "7, 8. Le bene Isalela ba\u0304susukile namani mu Edipito wa kala, ne Yehova wa\u0304longele namani pa masusu abo?"}, {"text_idx": "#000021", "text": "7 Lusalusa lwa Yehova i lumweke pato\u0304ka mu muswelo waa\u0304di na muzo wa Isalela. Dya ku mfulo kwa mwaka wa 16 K.K.K., midiyo ne midiyo ya bene Isalela ba\u0304di bamunwe bupika mu Edipito wa kala moba\u0304di basusulwa. Bene Edipito ba\u0304di \u201cbebasanshija bumi bwabo ku mingilo mikomokomo ya mu biloba bityimpe ne ya matafwadi.\u201d (Divilu 1:11, 14) Bene Isalela pa kususuka baa\u0304bija Yehova ebakwashe. Le Yehova wa mutyima wa lusalusa wa\u0304longele\u2019po namani?"}, {"text_idx": "#000022", "text": "8 Yehova wa\u0304sanshilwe ku mutyima. Wa\u0304nene amba: \u201cBinebine namone disusu dya bantu bami badi mu Edipito, kabidi naivwana madilo abo pa mwanda wa tulala twa mingilo ya kitungo kyabo, ino ngyukile misongo ya mityima yabo.\u201d (Divilu 3:7) Yehova ka\u0304dipo ubwanya kumona masusu a bantu bandi nansha kwivwana kudila kwabo pa kubulwa kwibevwanina lusa. Monka motwekimwenine mu Shapita 24 wa dino dibuku, Yehova i Leza wa kinyenye. Kinyenye\u200b\u2014bwino bwa kujingulula masusu a bakwetu\u200b\u2014kiifwene na lusalusa. Ino Yehova ka\u0304ivwenepo\u2019nka lusa bitupu; wa\u0304longele\u2019po kintu pa mwanda wabo. Isaya 63:9 unena amba: \u201cMu lusa lwandi ne mu kukwatwa kanye kwandi webaku\u0304la.\u201d Yehova wa\u0304ku\u0304dile bene Isalela mu Edipito na \u201cdikasa dikomokomo.\u201d (Kupituluka 4:34) Ne kadi, we\u0304bapele bidibwa mu kingelengele ne kwibatweja mu ntanda yabo ya bumeni."}, {"text_idx": "#000024", "text": "9 Lusalusa lwa Yehova kelwa\u0304imaninepo\u2019nka penepa. Bene Isalela poba\u0304di ke bashikete mu Ntanda ya Mulao ba\u0304di babulwa kiko\u0304keji kyaba ne kyaba ne kwimwena malwa atamba ku bilongwa byabo. Kupwa bantu be\u0304aluja mu n\u0303eni ne kwabija Yehova. Napo kadi Yehova wa\u0304di wibanyongolola. Mwanda waka? \u201cKe-muntu wasokwele lusa pa bantu bandi.\u201d\u200b\u20142 Bilongwa 36:15; Batyibi 2:11-16."}, {"text_idx": "#000025", "text": "10 Tala bya\u0304longekele mu mafuku a Yefeta. Bene Isalela pa kwalamuka ke bengidila baleza ba bubela Yehova we\u0304balekele bamweshibwe malwa na bene Amone mu bula bwa myaka 18. Kupwa bene Isalela besa\u0304sa. Bible witusapwila amba: \u201cEbiya kadi bafundula bilezaleza bingi byadi umbukata mwabo, ke bengidila Yehova; kadi mu\u0304ya wandi wadi ujia byamwiko, mwanda wa malwa a Isalela.\u201d * (Batyibi 10:6-16) Bantu bandi pa kwisa\u0304sa bya binebine Yehova ka\u0304dipo ubwanya kwibatala basusuka. Penepa Leza wa mutyima wa lusalusa wa\u0304pa Yefeta bukomo bwa kunyongolola Isalela mu makasa a balwana nabo.\u200b\u2014Batyibi 11:30-33."}, {"text_idx": "#000026", "text": "11. Le muswelo wa\u0304di wikele Yehova na Isalela witufundija bika pa mutyima wa lusalusa?"}, {"text_idx": "#000027", "text": "11 Le muswelo wa\u0304di wikele Yehova na muzo wa Isalela witufundija bika pa mutyima wa lusalusa? Kibajinji bidi, tubamone amba lusalusa ke enkapo kuyuka amba bantu boba basusuka. Vuluka kimfwa kya inamwana utononwa na lusalusa kusenga mwana wandi. Mo monka, Yehova ka\u0304jikilepo matwi ku kudila kwa bantu bandi. Mutyima wandi wa lusalusa wa\u0304mutonwene ebanyongolole mu masusu abo. Tubamone kadi amba, muswelo wa\u0304di wikele Yehova na Isalela witufundija amba lusalusa ke buko\u0304keko\u0304kepo, mwanda ino ngikadilo miyampe ya\u0304mutononwene alonge bilongwa bya bukomo mwanda wa bantu bandi. Ino le Yehova ulombolanga lusa\u2019nka ku kisumpi kya bengidi bandi?"}, {"text_idx": "#000029", "text": "12. Le Bijila bya\u0304di bimwekeja namani lusalusa lwa Yehova ku muntu ku muntu?"}, {"text_idx": "#000030", "text": "12 Bijila bya Leza byaa\u0304pele muzo wa Isalela bya\u0304lombwele lusalusa lwandi ku muntu ku muntu. Tala kimfwa, mutyima waa\u0304di utele balanda. Yehova wa\u0304di uyukile amba, myanda ya kubulwa kuyukana ibwanya kuponeja mwine Isalela mu bulanda. Le balanda ba\u0304di bafwaninwe kwikalwa nabo namani? Yehova wa\u0304son\u0303enye bene Isalela na kusumininwa amba: \u201cKokikomejapo mutyima obe, nansha kuvunga dikasa dyobe ku mwanenu mulanda, mhm; kupa ukamupa, kadi ne mutyima obe keukafitapo pomupa, mhm; mwanda pa kintu kino\u2019ki Yehova Leza obe ukakwesela dyese mu mingilo yobe yonso, ne mu byonsololo motu\u0304la kuboko kobe.\u201d (Kupituluka 15:7, 10) Kadi Yehova wa\u0304son\u0303enye bene Isalela baleke kwangwididila kufulakufula kwa madimi abo nansha kukokolola bishala. Balanda bo ba\u0304di bafwaninwe kukokolola. (Levi 23:22; Luta 2:2-7) Pa\u0304di palama muzo kino kijila pa mwanda wa balanda ba\u0304di mu bukata mwabo, balanda keba\u0304dipo ba kulomba byakudya. Mwene kino kilombola mutyima wa lusalusa wa Yehova?"}, {"text_idx": "#000032", "text": "13 Dyalelo nadyo, Leza wetu wa buswe utele muntu ne muntu mutyima. Tukulupilei amba uyukile biyampe masusu otususuka. Davida mulembi wa mito\u0304to wa\u0304sonekele amba: \u201cMeso a Yehova adi pa boloke, kadi matwi andi nao i majikuke ku lwito lwabo. Yehova udi pa bwipi na boba ba mutyima mutyumuke, kadi upandijanga bano namino ba mushipiditu wa kwisasapo.\u201d (Mito\u0304to 34:15, 18) Mushintuludi umo wa myanda ya mu Bible wanene palanga pa nshintulwilo ya bino bishima amba: \u201cBadi na mutyima mutyumuke ne mushipiditu wialakanya, i betyepeje pa mwanda wa bubi ne kwimona bu bakubulwa kufwaninwa; bemwene bu ba munshi bininge kadi kebamwenepo na mvubu mu byobalonga.\u201d Bantu ba uno muswelo babwanya kulanga amba Yehova udi kulampe bininge kadi kebadipo na mvubu pa kutebwa mutyima nandi. Ino ke amopo. Binenwa bya Davida bitukulupija amba Yehova kelangapo boba \u201cbemwene bu ba munshi bininge.\u201d Leza wetu wa lusalusa uyukile amba, mu kitatyi kya uno muswelo mo mwine motumusaka kutabuka, nandi wikalanga pabwipi."}, {"text_idx": "#000033", "text": "14 Tala uno mwanda mumweke. Inabana umo wa mu E\u0301tats-Unis waendele lubilo na wandi mwana wa myaka ibidi ku lupitalo pa mwanda wadi ubela mbo\u0301-lukono. Pa kupwa kupima mwana, bamun\u0303anga basapwila inandi amba tufwaninwe kula\u0304la na mwana muno mu lupitalo bufuku butuntulu. Le inabana wale\u0304le kwepi? Wale\u0304le mu kityi mu kyumba kya ku lupitalo kubwipi na padi pale\u0304le mwana! Wandi mwana wadi ubela, o mwanda wadi ufwaninwe kwikala nandi kubwipi. Bine Tata wetu wa buswe udi mu\u0304lu ulon\u0303anga bivule kupita ne bino bine! Ne kadi twi bapangwe mu kimfwa kyandi. (Ngalwilo 1:26) Bino binenwa bitenga mutyima bidi mu Mito\u0304to 34:18 bitulombola amba shi tudi na \u201cmutyima mutyumuke\u201d nansha na \u201cmushipiditu wa kwisasapo,\u201d Yehova pamo bwa mbutwile wa buswe \u201cudi pa bwipi\u201d\u200b\u2014udi na lusalusa kadi usaka kwitukwasha."}, {"text_idx": "#000035", "text": "15 Le penepa Yehova witukwashanga namani muntu ne muntu? Katalulangapo nyeke kine kilengeja masusu. Ino Yehova i mutu\u0304le\u2019ko mpangiko mivule mwanda wa kukwasha boba bamwabija ebakwashe. Kinenwa kyandi Bible, kitupanga madingi a kamweno abwanya kwitukwasha. Mu kipwilo, Yehova i mutu\u0304le\u2019mo batadi babwenye bisakibwa, balonga bukomo bwa kumwekeja lusalusa mwanda wa kukwasha bato\u0304tyi nabo. (Yakoba 5:14, 15) Byadi \u201cWivwananga kulombela,\u201d upa\u0304nanga \u201cmushipiditu ujila ku boba bamulomba.\u201d (Mito\u0304to 65:2; Luka 11:13) Uno mushipiditu ubwanya kwitupa \u201cbukomo butabukile bwikalanga na bantu\u201d mwanda wa tu\u0304minine kufika ne kitatyi kitalula Bulopwe bwa Leza makambakano onso. (2 Kodinda 4:7) Le ketusangedilepo ino mpangiko yonso? Ketwakilwai amba bino byonso bilombola mutyima wa lusalusa wa Yehova."}, {"text_idx": "#000037", "text": "16 Na bubine, kimfwa kikatakata kya lusalusa lwa Yehova i kwitupa kwaetupele Muntu mule\u0304me mpata bu kinku\u0304lwa. I kitapwa kilombola buswe bwituswele Yehova kadi kyetushitwidile dishinda dya kupandila\u2019mo. Vuluka amba kino kyabuntu kidi na lupusa pa muntu ense. Zekadia shandya Yoano Mubatyiji wa\u0304di na bubinga bwa kulaila amba kino kyabuntu kitumbijanga \u201cmutyima wa lusalusa wa Leza wetu.\u201d\u200b\u2014Luka 1:78."}, {"text_idx": "#000040", "text": "17 Le tukalanga amba lusalusa lwa Yehova keludipo na mikalo? Inoko Bible witusapwila pato\u0304ka amba, muntu ense ulwa na mashinda moloke andi, Yehova kakamwivwaninapo lusa. (Bahebelu 10:28) Pa kusaka kuyuka mwanda waka ulon\u0303anga namino, tuvulukei kimfwa kya muzo wa Isalela."}, {"text_idx": "#000041", "text": "18 Nansha Yehova byaa\u0304nyongolwele bene Isalela kyaba ne kyaba, lusalusa lwandi lwa\u0304fikile ku mfulo. Bano bantu ba nshingo myu\u0304mu bato\u0304tele bilezaleza, ba\u0304tweja\u2019nka ne kutweja bino bilezaleza byabo bya munyanji mu tempelo ya Yehova! (Ezekyele 5:11; 8:17, 18) Kadi Bible witusapwila amba: \u201cBeibenga kibengo mikendi ya Leza, bafutulula myanda yandi ne kutuka bapolofeto bandi, enka ne byafikile bukalabale bwa Yehova bwatalukila bandi bantu, ino kekwadipo ku\u0304ndapwa, mhm.\u201d (2 Bilongwa 36:16) Bubi bwa bene Isalela kebwa\u0304kidipo bukisakilwa lusalusa, ba\u0304kolomwene bukalabale boloke bwa Yehova. Le kwa\u0304lupuka bika?"}, {"text_idx": "#000042", "text": "19 Yehova ka\u0304kimvwaninepo bantu bandi lusalusa. Wa\u0304nene amba: \u201cNkikakwatyilwapo lusa, nansha kupandijapo, nansha kusokola kanye kene, amba na kebonakanya, ehe.\u201d (Yelemia 13:14) O mwanda Yelusalema ne tempelo yayo ya\u0304onakanibwe, bene Isalela ba\u0304selwa bu misungi mu Babiloni. Bine i kya bulanda, shi bantu ba bubi abatomboka kufika\u2019nka ne ku kubulwa kwivwaninwa lusa na Leza!\u200b\u2014Madilo 2:21."}, {"text_idx": "#000044", "text": "20 Le dyalelo nadyo? Yehova kashintyilepo. Pa mwanda wa lusalusa lwandi, i mupe Batumoni bandi mwingilo wa kusapula \u201cmyanda miyampe ya Bulopwe\u201d ntanda yonso. (Mateo 24:14) Shi bantu ba mutyima moloke abaitabija myanda miyampe, Yehova wibakwashanga bevwanije musapu wa Bulopwe. (Bilongwa 16:14) Inoko, uno mwingilo keukengilwapo nyeke ne nyeke. Shi Yehova aleke ino ntanda mibi yendelele ne bikoleja ne makambakano bikale\u2019ko nyeke nankyo wabulwe lusalusa. Shi lusalusa lwa Yehova Leza lubafika ku mfulo, usa kwiya konakanya ino ngikadilo ya bintu. Nansha ke papo pene, ukalonga bintu na lusalusa\u200b\u2014lusalusa pa mwanda wa dyandi \u201cdijina dikola\u201d ne pa mwanda wa bengidi bandi. (Ezekyele 36:20-23) Yehova ukafundula\u2019ko bibi ne kutu\u0304la\u2019ko ntanda mipya myoloke. Yehova unena pa bantu babi amba: \u201cDi\u0304so dyami kedikapandijapo, nansha kufwilapo lusa ami; ino nanshi nkaleta dishinda dyabo pa mutwe wabo.\u201d\u200b\u2014Ezekyele 9:10."}, {"text_idx": "#000045", "text": "21 Kufika ne pano, Yehova ukimvwanine bantu lusalusa, nansha ke boba badi mu dishinda dya kukonakanibwa. Bantu ba bubi besa\u0304sa bya binebine bakokeja kumwena mu kyabuntu kilombola lusalusa lwa Yehova\u200b\u2014ke kulekelwa kadi. Mu shapita ulonda\u2019ko, tusa kwisambila pa bimfwa bilumbuluke bya mu Bible bilombola mwikadile lulekelo lwa Yehova."}, {"text_idx": "#000046", "text": "^ mus. 3 Inoko, kintu kisangaja i kyubwa kya Kihebelu ra\u00b7cham\u02b9 kitelelwe mu Mito\u0304to 103:13, kisambila pa lusa nansha lusalusa lulombola shabana ku bandi bana."}, {"text_idx": "#000051", "text": "Yona 4:1-11 Yehova wa\u0304fundije Yona namani pa mwanda utala kamweno kadi mu kwikala na mutyima wa lusalusa?"}, {"text_idx": "#000052", "text": "Bahebelu 10:26-31 Mwanda waka ketufwaninwepo kukwata lusalusa lwa Yehova ku nzeinzei?"}, {"text_idx": "#000053", "text": "\u2018Le mwana-mukaji avulaminwe wandi mwana wa nda\u0301 yandi?\u2019"}]